Laskesuusatamise MK-sari sõidab sel nädalavahetusel Sloveenia suusamekasse Pokljukas ning Eesti koondises on toimunud mitmed korrektuurid. Koondise peatreener Indrek Tobreluts sõnas intervjuus ERRile, et kindlasti ei reisi Sloveeniasse MM-iks valmistuv Kalev Ermits, Tuuli Tomingase osalemine on kahtluse all.
Pokljuka MK-etapp on viimane enne veebruari keskel Antholz-Anterselvas toimuvaid maailmameistrivõistluseid. «Kalev [Ermits] otsustas, et ta sellele etapile ei tule ja hakkab valmistuma MM-iks,» sõnas ERR-ile Tobreluts. «See väga pikalt ette planeeritud ei olnud, aga ju sportlane tunneb ennast hästi ja on piisavalt kogenud, et teab, mida teha. See oli tema individuaalne otsus.»
Jätkuvalt on küsimärgi all Tuuli Tomingase osalemine. «Tuuliga vaatame praegu iga päev, mis seisund on ja hindame jooksvalt,» tõdes Tobreluts. «Võimalik, et ta stardib, aga praegu võtsime sellise suuna, et pigem mitte ja ta teeb kaasa segateatevõistluse.»